Virallinen lehti nro C 249 , 25/09/1995 s. 0157



B4-1025/95 Päätöslauselma vähemmistöjen oikeuksien ja ihmisoikeuksien suojelemisesta Romaniassa Euroopan parlamentti, joka A. ottaa huomioon sen, että Romanian edustajakokous ja senaatti hyväksyivät 28. kesäkuuta 1995 opetusta ja koulutusta koskevan lain, B. ottaa huomioon, että tämä laki on entisestään heikentänyt vähemmistöjen tilannetta Romaniassa, C. ottaa huomioon Romanian Euroopan neuvostolle antamat vakuutukset vähemmistöjen oikeuksista, D. ottaa huomioon Romanian hakemuksen liittymisestä Euroopan unioniin, E. ottaa huomioon, että Romaniassa esiintyy yhä vakavia ihmisoikeusloukkauksia, esimerkiksi rauhanomaisten poliittisten vankien vangittuna pitämistä, romanivähemmistöön kuuluvien henkilöiden mielivaltaista pidättämistä, kidutusta ja vankien huonoa kohtelua, F. valittaa sitä, että Romanian poliisi ja turvallisuusvoimat ilmiselvästi ymmärtävät väärin tehtävänsä, oikeutensa ja velvollisuutensa, G. ilmaisee huolestuneisuutensa kansallistunteen lisääntymisestä Romaniassa vuodesta 1990, joka kohdistuu erityisesti romanivähemmistöä vastaan, Euroopan parlamentti, joka 1. Toteaa pahoitellen, että 28. kesäkuuta 1995 hyväksytty laki, erityisesti sen pykälät 22, 32, 118/124, 120/126 ja 121/127 kaventavat mielivaltaisesti vähemmistöjen koulutukseen liittyviä oikeuksia; 2. Toteaa, että tietyissä tärkeissä aineissa, erityisesti taloustieteessä, tekniikassa ja oikeustieteessä, ei enää saa antaa opetusta vähemmistökielillä; 3. Toteaa, että tämä laki pysäyttää vähemmistökielellä opetusta antavien koulujen leviämisen; 4. Toivoo, että Romaniasta jonain päivänä voi tulla Euroopan unionin jäsen, mutta painottaa, että jäseneksi voi tulla vain maa, joka kunnioittaa ihmisoikeuksia ja vähemmistöjen oikeuksia, ja vaatii siksi painokkaasti, että Romania ei ryhtyisi toimiin, jotka estävät sen liittymisen unioniin; 5. Kehottaa Romanian senaattia ja edustajakokousta laatimaan lain, jolla kumotaan jo voimaan saatettu syrjivä laki; 6. Kehottaa Romanian hallitusta kunnioittamaan viimeinkin sen ihmisoikeuksien kunnioittamiseen liittyviä kansainvälisiä velvoitteita; 7. Kehottaa komissiota ja neuvostoa toteuttamaan mahdollisimman pikaisesti toimenpiteitä - esimerkiksi PHARE-ohjelmaan liittyen - sen varmistamiseksi, että Romanian poliisivoimille ja turvallisuusjoukoille annetaan ihmisoikeusasioita sekä heidän tehtäviään, oikeuksiaan ja velvollisuuksiaan koskevaa koulutusta demokraattisessa valtiossa, jossa noudatetaan lakeja, ja että tämänkaltaisen koulutuksen tarjoaminen asetetaan etusijalle sekä Romaniassa että sen ulkopuolella; 8. Kehottaa Romanian hallitusta viimeinkin lopettamaan kansallismielisen väkivallan suvaitsemisen, erityisesti varmistamalla, että poliisivoimat ja turvallisuusjoukot eivät vastaisuudessa välty syytteiltä tapauksissa, joissa ne eivät ole toimineet kansallismielisen väkivallanpurkausten estämiseksi; 9. Kehottaa komissiota ja neuvostoa kiinnittämään erityistä huomiota ihmisoikeuksien laajaan aiheeseen käsitellessään Romaniaa koskevia asioita; 10. Kehottaa EU-Romania yhteisparlamentaarista valtuuskuntaa sisällyttämään ihmisoikeusasiat käsittelemiensä asioiden joukkoon ja kokoustensa esityslistalle; 11. Kehottaa puhemiestään välittämään tämän päätöslauselman neuvostolle, komissiolle ja Romanian hallitukselle.